Muftijstvo bihaćko

Hutba muftije bihaćkog hafiza Mehmed-ef. Kudića

**Prijedor/Kozarac, 20. jula 2023. godine**

(Sjećanje na 20. 07.1992.)

Hvaljen neka je Uzvišeni Allah, Koji nas je na pravi put izveo, jer mi ne bismo bili na pravome putu da nas On nije uputio i neka je salavat na Allahovog poslanika Muhameda, a.s., donosioca radosne vijesti, onog koji opominje i upućuje da se u Allaha i Poslanika Njegova vjeruje.

Draga braćo!

Nakon obilježavanja godišnjice genocida nad Bošnjacima i šehidske dženaze u Srebrenici, pripremamo se za dan sjećanja na još jedan strašni zločin s elementima genocida nad našim narodom u Bosanskoj krajini: u Prijedoru, Kozarcu i gradovima u dolini rijeke Sane. U ljetnim mjesecima 1992. godine počinjena su svirepa ubistva, likvidacije na kućnim pragovima, odvođenje u logore te masovna ubistva i silovanja. Naša braća i sestre nisu imali priliku da se odbrane, vjerujući da im se ne može zlo dogoditi ako nikome ništa loše nisu učinili.

Patnje stradalih Bošnjaka su velike i trajne. Nakon što su zločinci natjerali nesrpsko stanovništvo da nosi bijele trake i izvjesi bijele čaršafe, ubili su više hiljada nevinog stanovništva, a potom neke od njih zakopali u najveću masovnu grobnicu Tomašicu. Sakrivanjem tijela ubijenih Bošnjaka zločinci su pokušali da trajno izbrišu sjećanje na zločine koje su počinili.

Kur'an nas podsjeća na mnoge događaje i stradanja pravovjernih i nevinih ljudi. Ova kazivanja imaju za cilj da poduče kako u svakom vremenu postoje zli ljudi koji su usmjereni na uništavanje jedne vjerske ili nacionalne skupine u cijelosti.

Narod Benu Israil je mučen i uništavan od strane faraona. Kur'an to opisuje riječima:

إِنَّ فِرْعَوْنَ عَلَا فِى ٱلْأَرْضِ وَجَعَلَ أَهْلَهَا شِيَعًۭا يَسْتَضْعِفُ طَآئِفَةًۭ مِّنْهُمْ يُذَبِّحُ أَبْنَآءَهُمْ وَيَسْتَحْىِۦ نِسَآءَهُمْ ۚ إِنَّهُۥ كَانَ مِنَ ٱلْمُفْسِدِينَ

*“Faraon se na zemlji bio osilio i stanovnike njezine na stranke bio izdijelio; jedne je tlačio, mušku im djecu klao, a žensku u životu ostavljao, doista, je smutljivac bio.”*

U ovom ajetu, kao i drugim sličnim ajetima, Allah, dž.š., upozorava na posebnu skupinu ljudi i njihov zločinački mentalitet. Silnici se veoma uzohole i s bezgraničnom samovoljom unose nemir s ciljem dominacije i pokoravanja drugih naroda. Na tom putu vrše neviđenu segregaciju i obezvređivanje ljudskog dostojanstva s namjerom potpunog uništenja.

Odvajanje muškaraca od žena odvijalo se s namjerom da dječake i odrasle muškarce ubiju, a žene i majke ostave da žive u svojoj trajnoj patnji, s namjerom da ih duhovno i biološki unište. Razlog takvog postupanja je etnička i vjerska diskriminacija te psihološki motivi.

Ovaj događaj kao i druga kur'anska kazivanja uče nas da uvijek moramo biti budni i svjesni da su zločinci prisutni u svakom vremenu. Njihova mržnja izbija iz njihovih usta, a ono što kriju još je gore.

Kur'an nam daje smjernice :

*“O vjernici, za prisne prijatelje uzimajte samo svoje, ostali vam samo propast žele: jedva čekaju da muka dopadnete, mržnja izbija iz njihovih usta, a još je gore ono što kriju njihova prsa. Mi vam iznosimo dokaze, ako pameti imate.”*

Čovjek je odabrano biće na zemlji, kojem je dragi Bog dao ulogu upravljanja i uspostavljanja reda na njoj i svaki nasrtaj na njegov život smatra se najtežim grijehom, stavljen u istu ravan sa uništavanjem cijelog ljudskog roda.

Kur'an nam govori da je krajnji ishod nevjerništva mračan, a da pravovjerni nasljeđuju zemlju ako se strpe i da konačan ishod pripada onima koji vjeruju i koji u vjeri ustraju.

Draga braćo!

Moramo čvrsto vjerovati i promovirati dobro, sjećati se svega što nam je učinjeno i suzbijati svako zlo. Ne smijemo se umoriti od potrage za našim nestalim, moramo tražiti pravdu i biti ustrajni na tom putu.

20. juli je simbol stradanja Bošnjaka na području Prijedora, Kozarca i Bosanske krajine. Ne zaboravimo da je samo na području općine Prijedor ubijeno 3.176 osoba. U četvrtak, 20. jula, bit će šehidska dženaza, ako Bog da. Pozivam vas da dođete i klanjate dženazu našoj nepravedno ubijenoj braći.

Molim Allaha Svevišnjeg da svim ubijenim Bošnjacim podari Svoju milost, a mi da ih se sjećamo do Sudnjega dana.

Allahu Dragi, podari nam takvaluk i očisti naše duše. Ti si naš zaštitnik!

Zaista si Ti hvaljen i slavljen! Tebi pripada svaka hvala!